‘Poets’ glo rede vir Piet Croucamp se afdankingPiet Croucamp. Foto: http://kyknet.dstv.com/ Herman Esterhuizen, woordvoerder van die universiteit, het Vrydag aan Maroela Media gesê Croucamp sal op 30 Junie by die universiteit klaarmaak, maar hy wou nie spesifiseer of Croucamp afgedank is of self besluit het om te gaan nie. Croucamp het egter Vrydag op sy Facebook-blad beweer sy dienste is beëindig omdat hy ŉ kollega ŉ poets gebak het. Netwerk24 berig Croucamp het glo in Februarie ŉ vroulike kollega in haar kantoor toegesluit en die sleutel weggesteek “op ŉ plek waar hy geglo het sy sal dit kry”. Sy het egter nie die sleutel gekry nie en die voorval het tot ŉ formele tugproses gelei, waarna Croucamp afgedank is. In dieselfde inskrywing het Croucamp gesê hy is voorheen deur die UJ gekontak oor sy betrokkenheid by Eugene de Kock en oor ‘godslasterlike uitlatings’ wat hy gemaak het tydens ŉ debat met prof. Richard Howe van die Southern Evangelical Seminary oor die bestaan van God in Augustus 2013. Klankopnames van die debat het sedertdien al verskeie kere die rondte op sosiale media gedoen. “Die groot hamer is gebruik, maar ek aanvaar my teenwoordigheid by UJ maak nie meer sin nie. Maybe it all adds up,” het Croucamp in sy Facebook-inskrywing gesê. Ondanks verskeie pogings deur Maroela Media om Croucamp te kontak, kon hy nie Vrydag telefonies bereik word nie. Esterhuizen se foon het ook later Vrydagmiddag onbeantwoord gebly. Hy het vroeër die dag aan Maroela Media gesê Croucamp se vertrek hou nie met die kwessie van die omstrede klankopname verband nie en die UJ jaag nie langer die kwessie van daardie opname na nie. Maroela Media het vandeesmaand berig Croucamp sal nie die nuwe reeks van MegaBoere aanbied nie. Wynand Dreyer, regisseur van MegaBoere, het aan Maroela Media gesê Croucamp het reeds, voordat besluit is om ŉ derde reeks van MegaBoere te verfilm, aangedui hy sal nie beskikbaar sal wees nie.